༈ རྡོར་སེམས་འཁོར་འདས་རང་གྲོལ་གྱི་རྒྱུན་ཁྱེར་སྙིང་པོ་དྲིལ་བ་བཞུགས། བླ་མ་ཡི་དམ་མཁའ་འགྲོར་སྐྱབས་སུ་མཆི། །ཟུང་འཇུག་བདེ་ཆེན་མཆོག་ཏུ་སེམས་བསྐྱེད་དོ། །ཨོཾ། ཀུན་བཟང་རྒྱལ་བ་ཡེ་སངས་རྒྱས། ཨཱཿའགག་མེད་ལོངས་སྐུ་རང་རྩལ་རྫོགས། ཧཱུྃ། སྒྱུ་མའི་ཟུང་འཇུག་གསལ་སྣང་ལས། །རང་སྣང་སྤྲུལ་པའི་གཞལ་ཡས་ཁང་། །ཕྱི་དང་ནང་མེད་ཟང་ཐལ་ཀློང་། །འཇའ་འོད་ཡེ་ཤེས་ལྔ་ལྡན་གཏིབས། །དེ་དབུས་རིན་ཆེན་ཁྲི་འཕང་དུ། །པད་ཉི་ཟླ་བའི་ལྟེ་བར་ཧཱུྃ། །གནས་འགྱུར་རྡོ་རྗེ་པདྨར་གྱུར། །དེ་ཉིད་སྐད་ཅིག་དྲན་རྫོགས་སུ། །རང་ཉིད་ལོངས་སྐུ་རྡོ་རྗེ་སེམས། །དཀར་གསལ་ཞི་འཛུམ་མདངས་ལྡན་འབར། །ཕྱག་གཉིས་སྣང་སྟོང་རྡོར་དྲིལ་བརྟེན། །དབྱིངས་ཕྱུག་སྔོན་མོ་གྲི་ཐོད་འཁྲིལ། །ཕྱེད་སྐྱིལ་བདེ་སྟོང་ཏིང་འཛིན་ངང་། །རིགས་ལྔའི་དབུ་རྒྱན་རིགས་བདག་མཐིང་། །གནས་ལྔར་དམ་པ་རིགས་བརྒྱ་རྫོགས། །སྐུ་ལུས་འཇའ་ཟེར་འོད་ཕུང་གི །སྤྱན་སྟོང་དབུས་སུ་ཡུམ་ཆེན་སྟོང་། །ཟུང་འཇུག་གཟི་བརྗིད་ཆེར་རྒྱས་བསྒོམ། །ཐུགས་དབུས་པད་ཟླར་རྡོ་རྗེ་ཡི། །ལྟེ་བར་ཧཱུྃ་ལ་སྔགས་ཀྱིས་བསྐོར། །འོད་ཟེར་སྤྲོ་བསྡུ་དོན་གཉིས་བྱས། །སྣོད་བཅུད་རྡོ་རྗེ་སེམས་དཔའ་ཡི། །ལྷ་སྔགས་ཡེ་ཤེས་རོལ་པར་བལྟ། ཨོཾ་གུ་རུ་བུདྡྷ་ཛྙཱ་ན་བཛྲ་ས་ཏྭ་ཧཱུྃ༔ ཨོཾ་བཛྲ་ས་ཏྭ་ཧཱུྃ༔ ཡིག་བརྒྱའང་ཅི་ནུས་བཟླ། དམིགས་པ་གསལ་གདབ་བཟླས་པར་འབུངས། །སྐྱོ་ཚེ་འབྱིན་འཇུག་རླུང་གིས་བཟླ། །མཐར་ནི་ཀ་དག་ངང་དུ་བཞག །རིག་སྟོང་རྗེན་པའི་ཡེ་ཤེས་ནི། །གཉུག་མ་དོན་གྱི་རྡོ་རྗེ་སེམས། །འཛིན་མེད་ལྟ་བའི་རང་ཞལ་བལྟ། ཨ་ཨཱཿ སྒྱུ་མའི་རྟོག་ཚོགས་ལྷ་རུ་ལྡང་། །དུས་གསུམ་དགེ་ཚོགས་འགྲོ་ལ་བསྔོ། །ཀུན་ཀྱང་སངས་རྒྱས་ས་ཐོབ་ནས། །དོན་གཉིས་ལྷུན་གྲུབ་བཀྲ་ཤིས་ཤོག །ཅེས་རྒྱུན་གྱི་རྣལ་འབྱོར་ལ་ཉེ་བར་མཁོ་ཕྱིར་གཏེར་གཞུང་གི་བཅུད་བསྡུས་ཏེ་རྒྱལ་བའི་སྤྲུལ་མིང་པས་སྦྱར་བའོ། །བཀྲིས།། །།